石壁
作者：胡瑗
朝代：宋

paragraphs: 李白好溪山，浩蕩旌川遊。
題詩汪氏壁，聲動桃花洲。
英辭逸無繼，爾來三百秋。
汪公亦蕃衍，宗支冠南州。
其間新建居，林泉最清幽。
竹聲滿道院，山光入書樓。
仙氣既飄飄，儒風亦悠悠。
子孫多俊異，詞行咸精修。
我來至石壁，賞之不能休。
酣味碧溪水，苦飲黄金甌。
因羨汪君居，復思汪君投。
遇景清興發，浩與天雲浮。
斐章異繡段，灑翰非銀鈎。
庶與謫仙詩，千古同風流。